SKRIFTLIG FORESPØRGSEL P-1900/02

af Pietro-Paolo Mennea (PPE-DE) til Kommissionen

(24. juni 2002)

Om: Verdensmesterskabet i fodbold 2002

Under de seneste sportsbegivenheder, dvs. verdensmesterskabet i fodbold, er inkompetencen og mangelen på professionalitet inden for visse faggrupper (dommere) kommet for dagen, hvilket har krænket visse af de deltagende europæiske landes ære og stolthed.

Fejlene, der er begået af de pågældende faggrupper (dommere), kan være til stor økonomisk skade for de personer, der har deres virke inden for fodboldsektoren.

En vigtig sportsbegivenhed som verdensmesterskabet i fodbold, organiseret af FIFA, giver ikke de fornødne garantier for troværdighed og pålidelighed.

FIFA er et privatretligt organ med hovedkontor i Schweiz og kan derfor ikke sikre klar international subjektivitet i organiseringen af denne form for begivenhed.

Princippet om internt demokrati er ikke tilstrækkeligt udbredt inden for den organisation, der står i spidsen for FIFA, og navnlig dette burde styrkes netop i sportsorganisationer på nationalt og internationalt plan.

FIFA har i al sin tid som verdensomspændende fodboldorganisation afvist enhver form for indblanding udefra med hensyn til ledelse og kontrol.

De økonomiske interesser i fodboldverdenen er så stærke, at der opstår stærke magtcentre.

Internationale sportsorganisationer som FIFA er nu beskyttet af en streng hierarkisk struktur bestående af mænd, som er stærke i kraft af den betragtelige økonomiske magt, de udøver, og som er fast besluttet på at forblive i den position, de har haft i årevis.

- Mener Kommissionen på baggrund af ovenstående betragtninger, at det stadig er juridisk forsvarligt at fastholde denne pyramidestruktur i den europæiske sport, sådan som den er anerkendt i dag, eller bør Den Europæiske Union ikke gribe ind?

- Bør den ikke opfordre til oprettelsen af et andet internationalt sportsforbund som alternativ til FIFA, der kan organisere og lede af fodboldbegivenheder i Europa og verden (i denne forbindelse mindes der om, at Europa-Parlamentet allerede i september 2000 gav udtryk for denne holdning i sin betænkning om sport)?

- Kan Kommissionen ikke gennem de nationale sportsorganisationer opfordre medlemsstaterne til at træde ud af den organisation, der står i spidsen for FIFA, for at tiltræde et nyt forbund?

Svar afgivet på Kommissionens vegne af Viviane Reding

(17. juli 2002)

Kommissionen ønsker at minde om, at den er tilhænger af princippet om autonomi med hensyn til idrætsorganisationerne. Kommissionens holdning er beskrevet i Helsingforsrapporten(1), hvori den anfører, at sportens integritet og autonomi skal bevares, samtidig med at idrætsforbundenes centrale rolle fremhæves.

I sin erklæring fra Nice(2) i december 2000 om de særlige forhold, der kendetegner sporten i Europa og dens sociale funktioner, og som der skal tages hensyn til ved gennemførelsen af de fælles politikker, udtrykte Det Europæiske Råd også sin tilslutning til dette princip. Det understreger, at det lægger vægt på sportsorganisationernes uafhængighed og på deres ret til at organisere sig selv ved hjælp af relevante strukturer for sammenslutning.. Det har anerkendt, at sportsorganisationerne har til opgave at tilrettelægge og fremme den pågældende sportsart, særlig med hensyn til udtrykkeligt sportslige bestemmelser og oprettelsen af landshold, således som de anser det for mest hensigtsmæssig i forhold til deres målsætninger og under hensyntagen til de nationale lovgivninger eller fællesskabslovgivningen og ud fra regler om demokrati og åbenhed.

Som konklusion kan anføres, at Kommissionen ikke har nogen kompetence til at gribe ind i de drøftelser, der hører ind under sportens eget område samt tilrettelæggelsen af store sportsforanstaltninger. Det samme gælder for eventuelle dommerfejl. Det hører heller ikke ind under Kommissionens kompetenceområde at tilskynde til oprettelsen af en international sportssammenslutning eller at opfordre medlemsstaterne til at indtage en særlig stilling over for Det Internationale Fodboldforbund (FIFA). Endelig minder Kommissionen om, at den i det dokument, der kaldes Den Europæiske Sportsmodel(3) fremhæver, at sportens pyramidestruktur udgør et af de særlige kendetegn ved denne europæiske sportsmodel. Den har imidlertid ikke kompetence til hverken at beskytte denne model eller bringe den til ophør.

(1) Kommissionens rapport til Det Europæiske Råd med henblik på at bibeholde de nuværende strukturer på sportsområdet og at bevare sportens samfundsmæssige funktion inden for Fællesskabets rammer Helsingfors-rapporten om sport KOM(1999) 644 endelig udg.

(2) Formandsskabets konklusioner Det Europæiske Råd i Nice, 7., 8. og 9. december 2000 bilag IV: Erklæring om de særlige forhold, der kendetegner sporten i Europa og dens sociale funktioner, og som der skal tages hensyn til ved gennemførelsen af de fælles politikker.

(3) Den Europæiske Sportsmodel, Høringsdokument fra Generaldirektoratet for Uddannelse og Kultur, november 1998.